b'\n_START_ARTICLE_\nHanne Grete Einarsen\n_START_SECTION_\nTrekk pusten opp i det bl\xc3\xa5\n_START_PARAGRAPH_\n"Dette er en utstilling som best\xc3\xa5r av flere teknikker og objekter, satt sammen for at publikum skal oppleve et estetisk univers. Utgangspunkt for alle objektene er at de skal danne deler av en fortelling om menneskets tilstedev\xc3\xa6relse i egen kropp gjennom samisk identitet, ulike funksjonsfaser, egen slektshistorie gjennom gjenstander og v\xc3\xa5rt forhold til naturen. Jeg \xc3\xb8nsker at denne utstillingen skal knytte seg til en fortellertradisjon som st\xc3\xa5r sterkt her i nord. Fortellingen min b\xc3\xa6res fram av ulike objekter som kan avkodes gjennom direkte avbildning eller kjente metaforer.\xc2\xa0 Jeg dekoloniserer meg selv og setter sammen kjente elementer fra den tradisjonelle reindriften og den tradisjonelle sj\xc3\xb8samiske kulturen"._NEWLINE_Om tittelen_NEWLINE_Trekk pusten opp i det bl\xc3\xa5 er en setning som brukes som instruksjon til brystkreftpasienter som skal ha str\xc3\xa5lebehandling p\xc3\xa5 venstre side der hjertet ligger. N\xc3\xa5r str\xc3\xa5leterapeutene gir denne instruksjon s\xc3\xa5 skal pasienten trekke pusten og holde den under selve str\xc3\xa5lebehandlingen for \xc3\xa5 sk\xc3\xa5ne hjertet for skader.\n_START_SECTION_\nTeaterstykket M\xc3\xa5nefabler\n_START_PARAGRAPH_\nI 2009 lagde figurteaterkompaniet Dukkenikkerne i Bergen forestillingen M\xc3\xa5nefabler, som var inspirert av og produsert etter hennes malerier. Manuset var skrevet av Jack Markussen og Jan Neal Holden. Forestillingen er vist for tusenvis av barn i Hordaland og andre steder.\n_START_SECTION_\nSnefjord Highland Gathering\n_START_PARAGRAPH_\nSiden 2006 har hun v\xc3\xa6rt med \xc3\xa5 arrangere og drive, sammen med Trond Egil Nilsen, festivalen Snefjord Highland Gathering i Snefjord. Festivalens hovedform\xc3\xa5l er \xc3\xa5 formidle skotsk og samisk kunst og kultur. Dette gj\xc3\xb8res ved \xc3\xa5 arrangere utstillinger og workshops av og med samiske kunstnere, samt vise de skotske kulturlekene Highland Games. Festivalen avvikles i midten av juli hvert \xc3\xa5r._NEWLINE_I 2014 hadde forskerne og regiss\xc3\xb8rene Beate Bursta og Kristin Nicolaysen premiere p\xc3\xa5 dokumentarfilmen Kofta & Kilten, som handlet om kunstnerparet Hanne Grete Einarsen og Trond Egil Nilsen, med s\xc3\xa6rlig fokus p\xc3\xa5 deres etablering av Snefjord Highland Gathering.'